b'\n_START_ARTICLE_\nLili Marleen\n_START_PARAGRAPH_\n\xc2\xabLili Marleen\xc2\xbb er en kjent sang skrevet av forfatteren Hans Leip (1893\xe2\x80\x931983). Leip skrev den under f\xc3\xb8rste verdenskrig f\xc3\xb8r han dro til den russiske fronten i 1915, og den ble senere publisert som Das Lied eines jungen Soldaten auf der Wacht. Leip var forelsket i to jenter, Lili og Marleen, som i dikterisk frihet ble til \xc3\xa9n jente.\n_START_SECTION_\nOm sangen\n_START_PARAGRAPH_\nDiktet ble satt musikk til av komponisten Norbert Schultze i 1938, og er en av de st\xc3\xb8rste sangsuksesser gjennom alle tider. Sangen ble kjent gjennom fremf\xc3\xb8relsen til Lale Andersen og har ogs\xc3\xa5 blitt sunget av andre, blant annet Marlene Dietrich. Den het opprinnelig \xc2\xabDas M\xc3\xa4dchen unter der Lanterne\xc2\xbb, men var bedre kjent som \xc2\xabLili Marleen\xc2\xbb._NEWLINE_I 1941 begynte den tyske milit\xc3\xa6rradioen Soldatensender Belgrad \xc3\xa5 sende sangen. Opprinnelig hadde milit\xc3\xa6rradioen f\xc3\xa5tt sangen sammen med en kasse plater fra rikskringkastingen i Wien, og spilte den bare sjelden, frem til det gitt beskjed om \xc3\xa5 slutte \xc3\xa5 spille den. Da kom det en rekke henvendelser om hvorfor radioen hadde sluttet \xc3\xa5 spille sangen, og generalfeltmarskalk Erwin Rommel ba radioen om \xc3\xa5 sende sangen daglig. Sangen ble dermed radioens kjenningsmelodi og spilt hver dag kort f\xc3\xb8r kl. 22. Snart spredte den seg til andre soldatsendere og oppn\xc3\xa5dde en enorm popularitet blant tyske soldater, og ble s\xc3\xa5ledes en \xc2\xabskjebnesang\xc2\xbb p\xc3\xa5 samme m\xc3\xa5te som Waltzing Matilda hadde v\xc3\xa6rt under f\xc3\xb8rste verdenskrig._NEWLINE_Ogs\xc3\xa5 blant allierte soldater ble sangen gjerne sunget, og det ble spilt inn filmen The True Story of Lili Marleen i England i 1944. Tommie Connor skrev den engelske teksten._NEWLINE_I 1980 laget Rainer Werner Fassbinder filmen Lili Marleen._NEWLINE_Selv om sangen synges fra en soldats synsvinkel, fremf\xc3\xb8res den hovedsakelig av kvinnelige sangere. Det finnes ogs\xc3\xa5 en norsk versjon av \xc2\xabLili Marleen\xc2\xbb, skrevet av Toril Nordvik til albumet Frem fra Glemselen kap.14 med Rita Engebretsen.'